b'\n_START_ARTICLE_\nRomsdalsl\xc3\xa5n\n_START_PARAGRAPH_\nRomsdalsl\xc3\xa5n er en tradisjonell bygningstype i Romsdal, en loftstue og en romsdalsk variant av den opprinnelige tr\xc3\xb8nderske l\xc3\xa5ntradisjonen (tr\xc3\xb8nderl\xc3\xa5n). Det er kort og generelt beskrevet en ganske lang bygning med inngang og kj\xc3\xb8kken midt i, p\xc3\xa5 hver side var det stue og kammers. Lengden p\xc3\xa5 bygget varierer. Romsdalsl\xc3\xa5n har et klassisistisk utseende fordi vinduene er ordnet i par og grupper, plassert rett over hverandre. D\xc3\xb8ren p\xc3\xa5 framsiden kunne ha en dekorativ innramming. Selv en romsdalsl\xc3\xa5n kan ha en lang historie med flere p\xc3\xa5bygg, har de fleste et harmonisk og helhetlig utseende. Vanligvis var hele bygningen bordkledd, men det finnes hus som er borkledd bare p\xc3\xa5 en eller to av veggene, enten den mest synlige eller den mest v\xc3\xa6rutsatte veggen. _NEWLINE_Det tidligste utgangspunktet for en romsdalsl\xc3\xa5n var en r\xc3\xb8ykestue (en etasje). Senere har bygningen etter inspirsajon fra tr\xc3\xb8nderl\xc3\xa5n blitt utvidet. Skorsteinsildstedet gjorde det mulig \xc3\xa5 bygge i to etasjer (loftstue). En romsdalsl\xc3\xa5n best\xc3\xa5r av flere seksjoner, eller \xc2\xabt\xc3\xb8mmerkasser\xc2\xbb, alle mer eller mindre kvadratiske. Dette fordi de ble bygd som t\xc3\xb8mmerhus og t\xc3\xb8mmerstokkene har en begrenset lengde. Lengden p\xc3\xa5 en romsdalsl\xc3\xa5n varierer alt etter antall seksjoner. _NEWLINE_Kjelleren var ikke st\xc3\xb8rre enn n\xc3\xb8dvendig. I framkant (framsiden) av huset var den i bakkeniv\xc3\xa5. Den kunne v\xc3\xa6re bare under en del av bygningen, den inneholdt vanligvis en grovkjeller og en potetkjeller (matkjeller). Murene var vanligvis tykke og bygd med gr\xc3\xa5stein fra stedet. De var t\xc3\xb8rrmurt og laget slik at ingen steiner var gjennomg\xc3\xa5ende. Dette bidro til \xc3\xa5 holde kjelleren frostfri. Kjellerne hadde opprinnelig (vanligvis) jordgulv, men de fleste romsdalsl\xc3\xa5n har nok f\xc3\xa5tt st\xc3\xb8pt gulv. _NEWLINE_Midt i bygget var en ganske kvadratisk seksjon, delt i husets lengderetning, til et inngangsparti og et kj\xc3\xb8kken. Kj\xc3\xb8kkenet var st\xc3\xb8rst og noen hadde et tilbygg p\xc3\xa5 kj\xc3\xb8kkenet, et utbygg i en etasje. Det var vanligvis egen kj\xc3\xb8kkenutgang. Inngangspartiet hadde trapp til andre etasje. P\xc3\xa5 den ene eller p\xc3\xa5 hver side var en ny ganske kvadratisk seksjon, ogs\xc3\xa5 delt i husets lengderetninig til et kammers og en stue. Stuen vendte framover (?solsiden), kammerset l\xc3\xa5 p\xc3\xa5 baksiden og omtales som bakkammers. P\xc3\xa5 ene endeveggen var det ikke uvanlig \xc3\xa5 bygge p\xc3\xa5 et stabbur eller et vedskjul. Ofte var det ikke d\xc3\xb8r mellom disse inne i huset. Taket p\xc3\xa5 dette utbygget gikk ofte andre veien enn p\xc3\xa5 hovebygget. _NEWLINE_Det kan finnes en forskjell p\xc3\xa5 en romsdalsl\xc3\xa5n ute p\xc3\xa5 kysten og inne i fjordene. Kystklimaet er v\xc3\xa6rhardt og det forekom asymmetriske gavler. Taket p\xc3\xa5 den ene siden fortsatte over et enetasjes tilbygg (sval) i hele husets lengde.'